Il secont turni des elezions politichis in Ongjarie al à consegnât il guvier dal paîs intes mans dal partît di centri diestre Fidesz che al à cjapât cuasi il 68% des preferencis. Si trate pardabon di une vitorie cence precedents dal moment che la formazion vuidade di Viktor Orbán e à otignût 263 dai 386 puescj disponibii in Parlament, ven a dî une maiorance di plui dai doi tierçs che i permetarà di fâ di bessôl des modifichis di nivel costituzionâl. Orbán al à za fat savê che al ponte a “tornâ a fâ sù il paîs” e che al larà a riformâ il sisteme di guvier sei a nivel centrâl che locâl. Tra lis riformis anticipadis si à ancje la leç sui mieçs di comunicazion e su la citadinance pai membris des minorancis ongjaresis che a vivin fûr dai confins dal stât. Il partît socialist (MSZP) che al veve guviernât il paîs la legjislature stade al à cjapât pôc plui dal 15% dai vôts e al è passât di 190 a a pene 59 parlamentârs. Daûr dai socialiscj, cul 12% des preferencis e 47 elets, si à plaçât il moviment di estreme diestre Jobbik che tes elezions dal 2006 nol veve vût nancje un parlamentâr. Il salt indenant di chest partît al spaurìs plui di cualchidun, sei dentri che fûr de Ongjarie, par vie des sôs posizions che a son judicadis xenofobis. Chest moviment, leât ad in dopli cul grup paramilitâr Magyar Gárda metût fûr leç tra il 2008 e il 2009, al à palesât plui voltis ategjaments discriminatoris tai confronts dai rom che a rapresentin la plui grande minorance dal paîs (passe 200 mil daûr dal ultin censiment, ma stimis a fevelin fintremai di un milion di personis). Nol è un câs che propite la poie di Jobbik e vedi permetût la elezion al secont turni dal candidât indipendent Oszkár Molnár butât fûr di Fidesz pes sôs declarazions ferocis cuintri dai rom. Intal gnûf Parlament ongjarês al à rivât a jentrâ dome un altri partît, si trate dal LMP: un moviment ecologjist e di çampe che al à cjapât pôc plui dal 4% des preferencis e al à elet 16 dai siei rapresentants.
Font: Budapest Times, 26/04/1
fur_Latn lmo_Latn